
Hrvatske majke 


Jedinka 


Ne znam, zašto su je tako nazvali, premda je 
imala još dvije sestre. Ne znam, ni kakva je 
bila djevojkom. Ta bila je starija od mene 36 
godina, a već je 14 godina bila udata, kada je 
povila svoga prvog sina. Nakon 3 godine ugle- 
da sunce i kćerka Marija, ali nju uze Bog na ve- 
liku žalost materinu već za 
mjesec dana. Godine, brige i 
patnje mreškaju lice, ali ne 
izbrišu svaki trag. I Jedinka 
je sačuvala dosta lijepih crta, 
ali joj je lice bilo više mužev- 
no, a i u ćudi joj je bilo do- 
sta muškaračkoga. Majka joj 
je Franjka bila rodom Ećimo- 
vić iz Perušića, dakle stare 
»turske« krvi. Ana se u 22. 
godini udala iz kuće Borčića 
u Vukšiću u dugačku kuću 
Binički u Malom selu. Zadru- 
ga je bila tolika, te su se čla- 
novi mogli uzimati još po 
starim strogim kanonima. Ali 
je u zadruzi vladao red, po- 
sluh i Božji zakon. A i vojna 
se uprava u ono doba starala, 
da svi zadrugari slušaju kuć- 
nog starješinu. Strahić koze 
pase, te se i graničar bojao 
duduka. 

Ana (tako joj je bilo ime) 
nije našla svekra živa. Poko- 
sila ga je kolera, koja je onda 
harala. Bio je obolio njegov sin Marko. Kad sve- 
ćenik Marku donio sv. Popudbinu, zavapi ojađe- 
ni otac: »Uzmi, Bože, mene, a sačuvaj njega!« I 
treći dan ode Frane pod ledinu, a ostavi udovicu 
Mariju, rodom Ratković iz Brušana, i 3 sina. S 
Marijom je bio i otac joj Blaž, umirovljeni lu- 
gar, koji je navršio 104 godine, a još je drevni 
starac mogao skočiti stupački na ličku škrinju. 

Ani je bilo lijepo u dugačkoj kući, a još ljep- 
še kasnije, kad su se Franini sinovi Mile i Marko 
odselili u stari stan pod Golicom i ondje sagra- 
dili novu kuću i zgrade. Jedina joj je muka bila, 
što Bog nije dao njoj i Marku željkovanog če- 
da. A kad je napokon kanuo 11. srpnja sinčić, 
nitko sretniji od njih dvoje. Dadoše mu dašto 
ide didovo (djed Frane, a i baba po materi Franj- 


Na pisao dr Fran Binički 

ka). Kad je kasnije preminulo i jedino žensko 
dijete, pazili su i otac i majka svoga Vranju kao 
zjenicu očnu. Dijete je bilo slabunjavo, pa se već 
onda govorkalo (kao i nakon 50 godina), da 
mališ ima malo soli u Bagu (jer se onda sol vo- 
zila iz Baga). Frane je bio zlohran, pa je Je- 
dinka pod uzglavlje spremala 
divljih jabuka i oskoruša, a 
na polici više postelje pršu- 
ta, koji je mališ cjepkao u 
končiće, kad bi se probudio. 
Muha nije smjela pasti na 
mališevo tijelo, ali ni prašak 
na njegovu dušu. U našoj se 
kući nije klelo ni psovalo: 
Jednom čuje Marko, da se 
Frane zakleo dušom. Otac ga 
domami k sebi, povali ga na 
koljena i izpleska tako, te se 
njegov Vranje i sad toga sje- 
ća. Ali se odonda nikad ne 
zakle ni dušom ni ikakvom 
svetinjom. Roditelji naučiše 
još nejako dijete Pozdravlje- 
nje i druge molitve, pa je 
Vranje molio svako jutro, 
čim bi se probudio, a i na ve- 
čer, jer se zvono nije čulo. 

Kad je dječak navršio 7 go- 
dina, pođe u školu na Osik. 
Jedinka će mu prokrčiti put i 
preporučiti ga mladoj i do- 
broj učiteljici gospođici Anki 
Ban, koja je njezina Vranju pazila kao svoje 
dijete, a Jedinki je ostala dobra prijateljica. I 
danas se starac Frane ugodno sjeća one, koja 
mu je bila druga majka. I nedavno je još po- 
sjetio staru gospođu, koja ga je za njegovih 
patnja žalila kao prava majka . . . 

Jedinki je sin vazda čeznuo s očiju. Najvo- 
1 jela ga je držati na krilu, draginjati i cjelivati. 
Zato se isprvice usprotivi, kad je major Binički 
zaiskao, neka Franu puste u gimnaziju. 

»Kud ću ja s jedinim ditetom?« 

»Pasja viro, prodaj košulju, a ne odsicaj di- 
tetu glave!« odreza major, a majka pregori . . . 

Ali za mjesec dana dođu roditelji u Gospić, a 
sin zagrli majku i zaplače. "Zapravo se pobojao, 
da će mu jedan profesor dati »duju«, kako se 



DR FRAN BlNlCKl, 
"■“Odličan hrvatski svećenik i rodoljub 

Javljamo svojim vrijednim čitateljicama, čitateljima, pretplatnicima i povjerenicima radosnu vijest, da će »Obitelj« 

OVE GODINE IZLAZITI 3 PUTA MJESEČNO 

1 to svakog 5., 15. i 25^ u mjesecu. Taj svoj korak naprijed nakon sretno prebrođenih poteškoća moramo zahvaliti svim 
onima, koji su »Obitelji« ostali vjerni kao pretplatnici. Hvala svima! Molimo, da nam ostanu i dalje vjerni, da nas i 
dalje pomažu te da nam nađu novih prijatelja i novih pretplatnika. Nadamo se, da će nas svi poduprijeti za daljnji 
napredak našeg lista, koji zavisi u prvom redu od pomoći vjernih svojih pretplatnika. — UREDNIŠTVO »OBITELJI« 


grozio. A mami reče, da mu se đaci rugaju, jer 
ga roditelji zovu Vranje ka paripa. Bilo je i to. 
Ali je dječak bio željan i mamina draganja. No 
kad Jedinka viknu kroz plač: »Ne ću ja, da mi 
dite gine. Vodim ga kući!« — pokaže Marko 
sinu: »Eno ti dva puta, priko Velebita i priko 
staze, ali kući ne odi! A ti, Ana, pazi! Nikad te 
ne udari, al oću, ako mi dite budeš blaznila . . .« 

I Frane se lati knjige mjesto igre te već na- 
kon 2 mjeseca dobije potporu, a druge godine 
stipendiju. Jedinka je rijetko mogla od kuće, ali 
je Marko svakog petka mjerio put do Gospića. 
A majka svaki put poslala jedincu jabuku, a 
brižni je otac znao i po 3 petka zaboraviti . . . 

Majka je pregorjela sina i mučila se sama s čo- 
vjekom, a uživala je, kad bi Frane došao o pra- 
znicima, pogotovu ljeti. Dašto, ni onda nije dala, 
da joj se jedinac puno muči gospodarskim po- 
slom. A sin je po svemu njezinu govoru i po- 
našanju upoznao njezinu živu želju, da ga vidi 
na oltaru. I sva je sretna pribivala njegovoj mla- 


doj misi. Znala je, da joj ne će ostati kod kuće. 
Nije joj bilo suđeno, da ostavi svoj prag i pre- 
seli se u njegov stan. Uzela je k sebi Anicu, unu- 
ku svoje sestre, i pokćerila je. Ona ju je nje- 
govala i veselila. Ali je bila najveselija, kad bi 
joj jedinac poslao barem kartu. A kad ju je 
Anica češljala 30. siječnja 1905., zaželi starica: 
»Da mi je vidit moga Franu! Umrit ću željna 
svoga jedinca.« Na večer je primila sv. Popudbi- 
nu i preselila se u vječnost. 

Kad sam se iza beatifikacije bi. Marka Križev- 
čanina vratio iz Rima i doznao, da je preminuo 
dr Boroša, stara pravaška korenika, zaplakah 
kao ljuta godina. Nisam slutio, da ću za koji dan 
oplakivati onu, koja se žrtvovala za me, a ja joj 
nisam mogao vratiti ljubavi. Kad dobih vijest, 
da je već u grobu, zacvilih kao malo dijete. I 
moj je starac otac tro suze, kadgod bi ušao u 
sobu i pogledao na postelju, na kojoj je pokoj- 
nica preminula. Nakon 5 godina ode i on za njom 
u vječnost. A jedinac im se sad odužuje ne- 
krvnom Žrtvom na oltaru . . . 


Mali Krist na Ara Coeli |i njegov Antikrist 



SANTO BAMBINO U RIMU U CRKVI 
„ARA COELI* 


Na jednom od najljepših mjesta u Rimu, na brežuljku Kapito- 
liju, diže se crkva Majke Božje nazvana Sancta Maria in Ara Coeli 
(na Nebeskom Žrtveniku). Tu je u pogansko rimsko doba bio hram 
božice Junone. Na njegovim je temeljima u 6. stoljeću sagrađena 
kršćanska crkva. Od godine 1252. čuvari su joj franjevci. U toj je 
crkvi g. 1478, sahranjena posljednja bosanska kraljica Katarina, pa 
kadagod koji Hrvat dođe u Rim, redovito pohađa i taj grob, da se on- 
dje spomene, kako je ta pobožna bosanska kraljica svoju kraljevinu 
Bosnu ostavila u baštinu Svetoj Stolici ... No u toj je crkvi i vrlo sla- 
van kip Malog Isusa (II Santo Bambino vele mu Rimljani). Taj je 
kip čuven kao čudotvoran te se izlaže posebnom štovanju vjernika od 
Božića do Sv. Trijp Kraljeva. Mnoga se čudesa spominju, koja su se 
dogodila pred tim kipom Kapitolijskoga Krista, o kojem je švedska 
spisateljica Selma Lagerlofova napisala veoma zanimljiv roman. Na- 
slov tog romana jest »Čudesa Antikrista«, te priča, kako je neka En- 
gleskinja dala načiniti kip točno jednak tom Kapitolijskom Isusu, pa 
je taj mali Antikrist, smješten u jednoj crkvi na Siciliji podno Etne, 
činio razna »čudesa«, oko kojih se zapleće cijeli roman. Na vrlo fini 
način izaziva iluziju tog romana nedavno izašla knjiga »Najljepši me- 
du otocima« od dra Josipa Andrića, te je to jedan od najljepših di- 
jelova te nada sve zanimljive putopisne knjige sa Sicilije, koju svim 
našim čitateljima i čitateljicama toplo preporučamo. (Fino opremljena 
stoji 40 Din kod Zadruge Dobre Štampe u Slav. Požegi). U romanu 
Selme Lagerlofove je Kapitolijski mali Isus predstavnik žive vjere, 
a onaj sicilijski mali Antikrist predstavnik bezvjerskog socijalizma, 
koji na kraju propada. U doba, kad je taj roman nastao, doista se na 
Siciliji veoma širio socijalizam, kojemu međutim danas nema više ni 
traga. 

U DIVNOM ZIMSKOM LETU NIZ 
STRMINU 


Drvorez od Kohera 



Novela „ Obitelji “ 


Emanuel 


Francuski napisao Maurice Renard 


Emanuel se rodio naših dana u Parizu. Nje- 
gov dolazak usrećio je njegove roditelje, jer 
su bili u godinama i ni jesu se više nadali, da bi 
im nebo darovalo dijete, za koje ga nijesu pre- 
stajali moliti. 

Oni su bili vrlo pobožni te su veoma zahvalji- 
vali Gospodinu, što je uslišao njihovu molitvu 
u času, kad je nijesu više gotovo usuđivali izreći. 

No dar, koji su bili primili, premašivao je sve 
njihovo očekivanje. Emanuel je bio najljepše 
luče, što se može vidjeti, te je postao nježno dje- 
tešce, kojemu se zlatna kosa kovrčala i koje je 
obilno pokazivalo sigurne znakove pameti i pro- 
nicavosti. 

Tako je rastao do deset godina na radost 
svojim roditeljima i zadovoljstvo gospodina žup- 
nika kao i učitelja škole. Dječak je bio umiljata 
tijela i duše, pun vjere i davao svojim saučeni- 
cima primjer marljivosti. 

No jednoga se dana razboli, i to tako ozbiljno, 
da su liječnici, prizvani k njegovu krevetu, dr- 
žali, da mu nema spasa. Bila su trojica, dva od 
njih na glasu. Premda Emanuelovi roditelji nisu 
bili bogati, što li ne bi bili dali, da spase od smr- 
ti ono, što su ljubili više, nego se može zami- 
sliti! 

Bilo je to u početku siječnja. Jednog su hlad- 
nog i tamnog jutra liječnici klimali glavama na- 
gibajući se redom jedan za drugim nad blijedim 
samrtnikom. Jedan od njih, koji ga je držao za 
zapešće, smrkne se, i najednom kao da je sve 
stalo pred neminovnim svršetkom. 

Ali otac i mati molili su na koljenima stisnuv- 
ši grčevito ruke vruće Boga, BI. Djevicu i Dijete 
Isusa, da sačuvaju život malom Emanuelu. 

No učenjak promrmlja: 

»Što je pisano, pisano je. Neka bude volja 
Božja!« 

A : 


I htio je zaklopiti oči onomu, za kojega je već 
mislio, da je mrtav. 

U taj čas Emanuel pogleda njega, zatim svoje 
roditelje. Ruže života procvatu na njegovim 
obrazima: pokušaj smiješka zatitra mu na usti- 
ma, i pred zbunjenim licima začuđenih liječnika 
pruži ruke prema svojima. 

Nekoliko dana kasnije nastavi Emanuel, koji 
je sasvim ozdravio, svoj obični život. 

Međutim nakon te su bolesti crte Emanuelove 
poprimile neizrecivu ljepotu, koja ne može do- 
laziti nego od dobrote i razumnosti, kakva je 
vrlo rijetka u djeteta. Oni, koji su mu bili dali 
život, živjeli su sada uz njega pod vlašću izvan- 
rednih osjećaja, u kojima se miješalo iznenađe- 
nje s obožavanjem i ponosom. Uronjeni u vje- 
čnu opojnost hvalili su Boga, što im je udijelio 
takve radosti u naknadu za strahote, koje su 
jedan čas podnosili. 

Tako proteče godina dana, i Emanuel je bio 
svima uzor uma i plemenitosti, dika i svijetlo 
roditeljskog ognjišta, kad se baš na Badnjak 
dogodi, da je njegov otac čitao jednu priču u 
nekoj knjizi. 

Starac je radio kod jednoga bilježnika preko 
cijele nedjelje osim subotom po podne. Uvečć 
je nekom piscu kod kuće prepisivao rukopise. 
Subotom po podne nosio mu je te prijepise. 
Tako na ovaj Badnjak. Došao je u kuću onog 
pisca, i dok je čekao u salonu, otvori slučajno 
jednu dobro uvezanu knjigu, koja je ležala na 
stolu. 

»Što vam je?« reče mu malo poslije pisac. 
»Čini se, da ste vrlo uzbuđen.« 

»Pročitao sam sada divnu pripovijetku: Legen- 
du o sestri Beatrici, onoj lijepoj redovnici, koja 
je ostavila svoj samostan i pošla za sjajnoga 
viteza te koja je, kad se povratila u stado otr- 
cana, osramoćena, puna grižnje savjesti i pri- 



ANKETA „ OBITELJI “ 

ŽENA U SVON ZVANJU 

Poštovana čitateljice! Jeste li zadovoljni 
sa svojim zvanjem? Molimo Vas, da se 
malko zamislite u to pitanje te da ispitate, 
što Vas u tom zvanju najviše raduje i ka- 
kve su dobrobiti, koje u svom zvanju na- 
lazite? Nema sumnje, u svom zvanju na- 
lazite i neke nedostatke i poteškoće, zar 
ne? A koje su to poteškoće i koji nedo- 
staci? 

Sigurno ste već više puta u životu za- 
željeli ovaj ili onaj položaj. Što dakle mi- 
slite, kakvo bi zvanje najbolje odgovaralo 
Vašoj naravi i Vašim sklonostima? 

Kako Vi zamišljate sretan život u svo- 
me zvanju? 

Molimo Vas, poštovane čitateljice, da 
razmislite malko o tim natuknutim pitanji- 
ma, koja se tiču Vašeg života. Ispitajte 
malko stanje u svom zvanju i stvorite ne- 
ke zaključke. A možete svoja iskustva po- 
puniti i s opažan jima iz svo je okolice . . . 
O svemu tome napišite nekoliko redaka 
(što kraće, to bolje, no najviše ovoliko, 
koliko stane u ovakav okvir), pa nam ih 
pošaljite. Mi ćemo sve iole važnije dopise 
objaviti u »Obitelji«. Alio zaželite, ne ćemo 
vas potpisati pravim imenom. 

Naš list » Obitelj « čitaju žene iz na j razli- 
čiti jih zvanja: majke, učiteljice, domaćice, 
učenice, radnice, redovnice, obrtnice, sel ja- 
ki nje, činovnice itd., pa ćemo na taj način 
dobiti pregled uglavnom svih zvanja naše 
hrvatske žene i doznati vrlo zaniml jivih po- 
dataka iz života njihovih zvanja. 

Uredništvo će »Obitelji« na završetku an- 
kete nagraditi deset najboljih odgovora. O 
nagrađivanju glasovat će same naše čita- 
teljice. 

Nagrade će biti ove: 

1. 300 dinara, 

2. trideset romana, 

3. dvadeset romana, 

4. deset romana, 

5. pet romana, 

6. dva romana, 

7. — 10. po jedan roman. 

Natječaj traje do konca veljače ove go- 
dine, ali molimo p. n. čitateljice, da nam 
svoju suradnju za anketu pošalju što prije. 

UREDNIŠTVO »OBITELJI«, 

Zagreb, Trg Kralja Tomislava 21 


pravna na prodike i kazne, doznala, da ju je 
Djevica Marija primivši na se njen lik zamje- 
njivala među sestrama čitavo vrijeme njene od- 
sutnosti.« 

»Da,« reče književnik, »to je stara, dosta ljup- 
ka tema. Privukla je više pisaca, i to ne najgorih.« 

Otac Emanuelov vrati se kući u neopisivu za- 
nosu. Bila se spustila već noć. Mati se spremala, 
da prostre za večeru. Rekla je, da je Emanuel 
otišao: da ju je zagrlio preporučivši joj, da se 
ne uznemiruje, jer da će s prijateljima razdije- 
liti za Božić igračke ubogoj djeci. Bio je uvijek 
tako dobar, da mu se nikad nijesu opirali. 

»Ah!« klikne otac nadčovječno obasjan, ali 
s jecajem u grlu. »Bio sam siguran, da ga ne ću 
više vidjeti, kad sam saznao ovo, što sad znam! 
Očito je, da on ove božične noći nije mogao biti 
ovdje! Ah, ženo, ženo! Da znaš neizmjernu 
stvar . . .« 

No ona, kao da joj je najednom sinulo pred 
očima, vikne: 

»Znam! Shvaćam ovaj čas! To nije bio Ema- 
nuel! Naš sin je umro, bit će skoro godina dana: 
jer što je pisano, pisano je. Ali dragi Bog nam 
se smilovao. I mi smo živjeli dvanaest mjeseci 
— Gospode, s . . .« 

»S onim, kojemu su se divili učitelji zakona!« 
dovrši otac tiho! »I ne ćemo ga više vidjeti. Sad, 
kad znamo, bismo li mogli podnijeti sjaj njegova 
pogleda?« 

I kod te pomisli uzvišeni strah preobrazi mu 
lice. 

»I tako,« reče ona, »Emanuel je umro. Moj 
jadni mali!« 

»Jest . . .« prizna on. 

No ta prošla godina stišala je njihovu tjele- 
snu žalost, i sjaj čuda bacao je na njih kao ti- 
suću zraka, koje su ih zalijevale i zasjenile im 
oči. I oni pokleknu zaneseni vjerom u pustoj i 
čudesnoj sobi, u kojoj ih je nekoć žalost bila 
pognula. 

Na kaminu je Dijete Isus na ruci Djevice od 
sadre stavio na svoje usnice prst šutnje. 

Zato je iščeznuće malog Emanuela ostalo ljudi- 
ma tajna isto tako nerazjašnjiva, kao što im je 
bila nerazjašnjiva i vedrina njegovih roditelja. 

Preveo A. Šimčik 

Djevojko , što nosiš žar pogleda 

Spjevao Branko Klani 

Djevojko, koja prolaziš ulicom lakim hodom, 
Vidiš li oči mladića, što tvoju ljepotu piju? 
Kao srce jor govana nad proljetnom vodom 
Njegove grudi za te s nemirom biju. 

0 djevojko mlada, nemoj se okrenuti, 

Nemir se vječni rodi iz oka lijepe žene. 

Vjetar u kosi jorgovana tužno će se pokrenuti, 
Oči jednog mladića postat će zelene. 

Ti imaš dobro srce, djevojko, što nosiš žar 

pogleda, 

Zato, kad prolaziš ulicom, gledaj preda se. 
Tužan je mrtvi cvijet, što se nad vodom ogleda 

1 oči mladića, kad se rano gase. 

Pokrpane f)lače 

Napisao dr Zvonko Šprajcer 


Jedan veliki pedagog i duboki poznavalac 
ljudske duše napisao je i ovu zgodnu stvar o 
običnim pokrpanim hlačama, o kojima doduše 
mnogi misle, da nije vrijedno ni prozboriti, a 
kamo li napisati ni jednu jedinu riječ. 

U našoj školi bijaše dječak, sin siromašnih ro- 
ditelja, koji je nosio hlače, pune svih mogućih 
zakupa tako, da smo svi s njime zbijali upravo 
lude šale. 

I uvijek, kad smo mislili: »Eto sad su hlače na- 
pokon dotrajale, i evo konačno novih hlača!« 
— gle iznenada nove velike, smeđe, zakrpe, i 
sve male zakrpe oko nje bile su, kao da s no- 
vom srčanošću gledaju u budućnost — baš kao 
kakav očajan narod, kad iznenada velik i odva- 
žan državnik uzme kormilo države u svoje ruke. 

Nakon povratka s praznika bila nam je sve- 
čana zabava u školskom dvorištu pogledati Ivi- 
ćeve hlače. Čuo bi se samo glasan smijeh, jer 
su one za vrijeme praznika postale još šarenije. 

Kako me je danas stid toga smijeha! Nismo 
baš zlo mislili, ali sve to bijaše neizmjerno glu- 
po i nepromišljeno. Mi smo vidjeli samo šarene 
zakrpe, ali nijesmo vidjeli ono, o čemu su one 
govorile. 

A one su govorile o čitavom svijetu brižne 
majčine ljubavi, o mnogim probdjevenim noći- 
ma i sigurno o mnogim prolivenim suzama radi 
toga, što sve to mučno krparenje ne može 
stvoriti ništa drugo nego nešto, radi česa se sinu 
druga djeca u školi izrugavaju. S kako je ne- 
znatnim novčanim svotama morala majka pod- 
mirivati sve potrebe kućanstva, i kako li je 
s.krbno morala šivati i krpati, samo da hlače iz- 
drže još jednu novu godinu! Koliko su tisuća i 
tisuća puta te hlače bile vrednije, nego naj- 
ljepše i najmodernije engleske pantalone bes- 
prijekorno uglačane! 

Zar još nikada niste čuli, da se danas često 
puta stotine i stotine tisuća plaćaju za slike sta- 
rih majstora, koji često nisu znali pravo ni cr- 
tati, ali su zato stavili u svoje slike toliko ljuba- 
vi i pobožnosti, da nas one još i danas nakon to- 
liko stoljeća tako toplo i intimno diraju? Gle - — 
Ivićeve hlače bijahu isto takva umjetnina, i ja 
bio dao za njih mnogo novaca, kad bi ih tko na 
prodaju nudio. Objesio bih ih na tablu u školi 
kao zemljopisnu kartu, da vam pokažem, čemu 
se sve može dosjetiti majčina ljubav. Koliko je 
premišljavanja i koliko je brige unešeno u taj 
siromašan komadić tkanine! Toliko mnogo, da 
slično ne bi mogao načiniti ni prvi pariški kro- 
jač, nego bi i on morao uskliknuti: »Toliko 
strpljivosti nema nijedan krojač i nijedan stroj, 
to može samo majka!« 

Onda biste shvatili, koliko čovjek mora biti 
glup, pa da se smije takvim hlačama! Tko umije 
tako krpati, to ne može biti običan čovjek. Ivi- 
ćeva je majka sigurno bila izvanredna žena, i ja 
sada žalim samo to, što druga Ivica nikada nismo 



zamolili, da nam dopusti, da jedamput posjeti- 
mo njegovu majku. 

Ako se ikada u životu namjerite na tako za- 
krpane hlače, pomislite na ono, što sam sada na- 
pisao! 

Razumjeti, kako su nastale tako zakrpane 
hlače, i iz njih razabrati, kakav je sav rad usre- 
dotočen u tim zakrpama, važnije je nego proči- 
tati čitave sveske povijesti i znati točno, kako su 
nastala brda, što rigaju vatru. 

A zašto je važnije? Zato, jer nema ništa gore, 
nego se izrugavati i ismjehivati toplom, iskre- 
nom i marljivom radu, i jer se prava obrazova- 
nost pokazuje u tome, da se nikada ne smijemo 

onda, kada ne treba, i kada za svoj smijeh ne- 
mamo opravdanog razloga. A tu nam obrazo- 
vanost ne daje ni poznavanje svjetske povijesti 
ni prirodnih znanosti, ma koliko one drugačije 
bile važne — ne, do njih dolazimo samo vlasti- 
tim razmišljanjem o životu svojih bližnjih. 

Ako ikada u svome životu. susretnete tako li- 
jepo zakrpanog dječaka, koji se stidi poruge i 
smijeha svojih drugova, doviknite mu: »Dragi, 
poslušaj me! Budi ponosan radi svoje majke, ta 
ti nosiš najskupocjenije hlače na svijetu!« 

Zar to nije istina? Zar nije u te zakrpe utka- 
na majčina ljubav, i zar one nisu mnogo gospod- 
ski je i ljepše, nego da su zlatom izvezene? I ako 
on takve hlače nosi s ponosom i sa zahvalnošću, 
zar to nisu hlače tako reći pune duše - — pravo 
sklonište najljepšeg osjećaja ljudskih grudiju? 




Roman i s p o v i j e d a o n i c e 
EJ Iv I K A S R I J D A« 
OD MANUELA GALVEZA 


treba da ima i pročita svaki naš čitatelj. 

Cijena za Vas samo 20 Din 
KNJIŽNICA DOBRI HR OMANA U ZAGREBU 

Izvorni roman „Obiteiji 


VJEČNA ZARUČNICA 

0 NAPISALA JAGODA TRUHELKA (Nastavak) 


Izbira kao kakav grof; čeka valjda kakovu 
princesu, kad mu nijesu naše djevojke u volji? 
Kako u volji? Pa on ništa i ne govori. Smješka 
se i šuti. Da možda ne misli u fratre? 

Ne, ni to on ne misli! Zar ne vidite, da on čak 
i ne bježi od ljudi? 

I vrlo bi se začudili, da znaju, kako je njemu 
i te kako drago sjediti među mladeži, makar 
mu, prema sudu strogih sudinja, tu nije više ni 
mjesto, kad ne mari ni ašikovati, kamoli dati 
znaka, da bi se htio ženiti, pa ga zato pomalo 
stavile izvan reda ženika među matore ljude. 

Andriji to nije bilo drago, a bio uostalom do- 
bro došao, gdjegod se našao. Pa i među mla- 
deži. Nije im smetala njegova šutnja, ni njegova 
lula, koja nikada nije trnula; nije im smetao ni 
on čitav, visok kao jablan, stanovan i dostojan- 
stven, kad bi se među manjim svijetom polako 
progurao do svoga mjesta, kao kakova kula, 
negdje daleko u prikrajku, pa odanle nijemo 
gledao i motrio i pomalo se smješkao. Voljeli 
su ga i nesamo poštivali, jer je u njegovim du- 
bokim džepovima vazda bila po kakova posla- 
stica za popašna usta, za djecu malu i veliku, 
jabuka, oraha, suhih šljiva ili oskoruša, pa di- 
jelio šakom i kapom, kao na ulici; tako i po sa- 
stancima. Lako je razumjeti, da je zato bio do- 
bro primljen i dočekivan. 

Pa i on je, kako je rečeno, rado dolazio. Po- 
čnu tako u jesen mobe i sijela uz Dravu duž či- 
tave Podravine. Čim padne mrak, napuni se ku- 
ća, kuhinja, soba i s mladeži i s po kojim starijim 
čeljadetom. Sitna lojanica upire se, da osvijetli 
onolika lica, što se nanizala duž zidova i gdje 
je već koje našlo mjesta. Iz mraka svjetlucaju 
oči kao iskrice iz ogorjela ugljevlja. Po čađa- 
vim stijenama igraju sablastivo sjene glava i 
udova ljudi. Na visokom ognjištu pucaju koki- 
ce, bijele se kao sitne grudice snijega, a raža- 
reno ugljevlje odrazuje se na licima djevojaka, 
koje drže i tresu rešeto, smiju se i vesele su. 

Nasred kuhinje prostrta je velika ponjava i 
na njoj hrpa kukuruznih klipova. I sad se mar- 
ljivo komuša. Komuša se kukuruz, komuške šu- 
šte, klipovi zvonko padaju na hrpu, društvo se 
pomalo razigra, žagor i razgovor raste, lete 
šale i dosjetke, ori se veseo smijeh i najposlije 
počinje i gađanje klipovima po tuđim glavama 
uz ciku i viku čitavog društva. Ni starci nijesu 
pošteđeni, pa i Kumandriju zahvati po koji kli- 
pić. Onda on — nimalo ljut — spretno izmakne 
glavu, vrati metak, nasmije se, pa prebacivši no- 
ge za izmjenu dalje mirno puši, šuti i uživa. Jer 
sve to skupa, što ga je takom zgodom okruži- 
valo, sačinjavalo je onu atmosferu, koja mu je 
od svega najmilija, otkad pamti, i koje se do 
bola zaželio za svih onih dugih godina, što je 
bio tuđini, daleko od doma. 


Nego to još i nije bilo sve, što je trebalo, da 
ga baci u ono raspoloženje, koje bi ga toliko 
razigravalo, kako ne bi najljućeg, pijanca, kad 
se ljudski napije. Istom kad bi zaredalo pjeva- 
nje, onda se osjeti na pravom mjestu. Makar 
sam nije imao ni mrve sluha ni uha za pjevanje 
i svirku, ali slušati je znao kao malo tko. No 
njemu nije svejedno, ni tko pjeva, ni što se 
pjeva. On je u najvećem pjevačkom skupu po 
mobama i sijelima čekao uvijek samo na jedno: 
na jedan jedini glas! A taj glas nije bio ničiji, 
nego upravo Maričin. Marica je najbolja pjeva- 
čica uz vodu niz vodu. Neki su đaci, što su u 
zadnje doba počeli odlaziti u Zagreb na više 
nauke i iz Podravine, izjavili, da pjeva ko kakva 
— kako to samo kažu? — mandalena, neki opet 
nazivali je podravskim slavuljem i još drugo 
koješta . . . 

A Kumandriji krivo! Krivi su mu naročito ti 
đaci. Šta se to oni trebaju oko Marice i plesti i 
knjige joj donositi i s njom svakojake razgo- 
vore voditi! Ne mari, ako se oko nje kupila dje- 
ca ili djevojke! Ali đaci! Niko ne bi vjerovao, da 
pitomi i dobri Kumandrija može mrziti. A on 
je mrzio sve, što je bilo u vezi sa knjigama i sa 
školom. A zar je njega škola voljela ili samo i 
trpjela? Zamjerila mu se od prvoga dana, oso- 
bito ona prokleta latinska gramatika, od koje ni 
sit ni pijan, nego samo treći redovi u školi, za- 
tvori i ukori, a kod kuće batine od oca, dok se 
jednoga dana nije prepunila čaša gorčine — i 
on pobjegao. Tri dana je lutao po kukuruzišti- 
ma okolo grada i kad se vratio gladan i pode- 
lan pa primio zasluženu kaznu, izjavio je, da ga 
ni deset volova više ne će odvući u onu staru 
kuću kraj crkve, gdje je godinu i pol u istom 
razredu muku mučio goru nego u paklu. A kad 
je otac najposlije šakom po stolu zagrmio, ako 
više ne će u školu, onda će u cipelare, bilo mu 
je i to pravo, makar sav život šio tuđe tabane, 
nego da se uz onoliko pokora, jada i jalova tru- 
da dogura u popove ili učitelje . . . 

Tako mu je škola za sva vremena omrzla. I 
on samo ne razumije tu Maricu. Njemu su svi 
đaci bili i ostali neke bitange i dangube. No 
nije im to nikada pokazivao. Čak i njih bi da- 
rivao iz dubokh džepova, a da ih podnosi sve 
za volju Marice, to ni sam sebi ne bi priznao. 
Neka ona samo pjeva, pa makar je u ime Božje 
i drugi slušali. I sunce sja i po dobrima i po 
zlima! 

Nije ona ni bila počimaljka. Nije se gurala na- 
prijed, a ipak je bila svagda na prvom mjestu. 
I to je njemu bilo naročito drago. Sjedi tako 
negdje i ona u prikrajku između djevojaka. 
Nekad s kakvim ručnim radom među tankim 
prstićima, nekad trijebeći grah — kukuruzu 
komušati ne da joj mati, jer kvari prste, pa onda 

joj ne valja posao kod šivanja rukavica) — pušta 
<lok se družba raspjeva u sav jek, onda pomalo 
javlja svoj glas, glasak; tanak i zvonak probo- 
jao se kroz ostale glasove kao svilena uska ili 
•zlatna žica kroz tkivo platna, savija, previja, 
dok se ne raskrili nad svima, kao kad sunce za- 
sja nad zelenom livadom . . . 

»Da, da, Marica je pjevačica, kakve više ne- 
ma. I neka joj barem nešto da ima, kad je sirota 
' i ovako nakazna i gurava,« govorile bi matere, 
što su imale kćeri, doduše zdrave i ravno uzrasle, 
ali inače se ničim drugim nijesu mogle naročito 
podičiti. Možda joj ni tu mršavu zadovoljšti- 
nu ne bi priuštite, da su znale, što nitko uosta- 
lom nije znao, kako taman Kumandrija — a da 
ni sam toga nije bio svijestan — podigao, u sebi 
sirotu guravicu nad sve ostale djevojke i da mu 
je najljepše, kad je s onog sanduka između 
oba kreveta, ispod oka gleda, za prozorom, i 
sluša, kad govori. Sluša i puši, a ona govori. 

Desi se onda tako, te se nađe koja djevojka iz 
susjedstva, da u Marice izmoli kakov uzvrat za 
vez, jer je bila baš najvještija u svakom ženskom 
? ručnom radu, ili opet skupi se i djece, da im 
Marica priča ili pjeva. Onda ona i pored svoje 
rukavičarske, staljke i besprekidnoga bockanja 
po koži svakoga namiruje, pošto je tko već do- 
) šao. Njen je govor tekao neprestance, ali mirno, 
zvonko i tako ljupko, da je Andriju sam romon 
glasa uljuljavao u preugodno stanje, koje bi bio 
znao sporediti jedino sa svojom lulom, kad 
u njoj pravilno tinja duha i obaspe mu lice i nos 
svojim ljutim mirisom. Ani nije mu bilo samo 
do toga uljuljavanja u preugodno stanje. Volio 
je on i budno da prati njene priče, koje se činile 
neiscrpne, priče o vilama i carevim kćerima, o 
začaranim dvorima, o dvorovima i patuljcima, 
pa čak i o nekim našim knezovima i junacima iz 
starog doba, što ih je čitala iz onih knjiga i no- 
vina, koje su joj donosili đaci iz Zagreba, pa 
one pjesme — Bogo moj — kako ih samo sve 
popamti, istom čula ili jednom samo pročita! 
I te priče i pjesme bile su jedino, što ga je po- 
mirilo sa štampanom knjigom, jer mu je pro- 
govorila kroz Maričina usta! 

I sve je to on slušao s nimalo manjom pažlji- 
vošću i interesom nego i sami njeni mali slu- 
šači, što bi se sve tjesnije i gušće zgrnuli oko 
pripovjedačice i to s podjednakim zanosom pra- 
tili i to čudo od spravice, što je samo tako žderalo 
šavove, koje su Maričini tanki prstići iglom ni- 
zali kroz gvozdene rupice i to baš uvijek ravno 
kroz onu, u koju je trebalo. 

I samo na čas uskolebala bi se lijepa harmo- 
nija između toga čarobnoga svijeta priče i ru- 
kavice, što je upravo bila na redu, da se šije, i to 
je bio u onaj čas, kad je jedan šav bio gotov i 
trebalo je rukavicu premetati na drugi šav. On- 
da se s najvećom napetošću čekalo, kad Mari- 
čina noga pritisne na onu daščicu dolje. Jer sad 
će početi onaj prezanimivi dramatični čin, kad 
ona široka nazubljena kliješta odjednom zinu i 
ispuste rukavicu između svoja dva reda sitnih 
zubića. Onda Maričini vješti prsti brže bolje 
ture novi šav u to zjalo, noga će se dolje dignu- 

ti, zjalo sklopiti i zubići čvrsto i oštro zagristi 
u ivicu kože, da bi upravo zaškripalo. Na to će 
marljiva radenica odmah nastaviti da provlači 
iglu i konac kroz iupice između zubića i to 
tako brzo, sigurno i vješto, da si jedva pogledom 
mogao da pratiš. 

»A je 1’, Marice,« znalo bi onda i usred priče 
da zapitkuje i po stoti put koje radoznalo di- 
jete, a baš pitao je ponekad i matori Andrija, 
»je 1’ Marice, biva 1’, da kadgod i promašiš ru- 
picu ili i preskočiš?« 

»Jok, nema tu promašiti ili čak preskočiti,« 
javila bi se iz kuhinje stara Lulićka, ako je 
slučajno čula pitanje, »ne smije tu biti falinga 
ni najmanja, jerbo bi odmah odbio u gradu go- 
spodin Gotlib koju krajcaru za manjkavu robu. 
A ja nijesam valjda zabadava platila naukovinu 
za Maricu, dok je učila šiti rukavice u gospoje 
Milarke, a ja, čitavih pet banaka, — a to su 
novci! . . .« 

Još bi Kumandriji dolazila u sjećanju, kako 
ju je jednom odavno vidio na Brašančevu iz- 
među školske djece. U bijeloj haljinici, skloplje- 
nih ruku preko molitvenika i spuštenih očiju 
stupala je ozbiljna, sabrana i krotka, da je u 
svojoj dječačkoj mašti morao misliti, e tako 
mogu da izgledaju samo još anđeli. No najviše 
mu je ostala u pameti njena kosa, kako se du- 
gačka do zemlje runila s glave pod vijencem 
od bijelih ruža i kao sjajno crna pjena sva je 
pokrila, da se čak nije vidjela ni haljina. A nije 
se samo on čudio tome čudu od kose, nego i svi 
oni, koji su je gledali, pa mu je bilo drago i po- 
nosno, što se njegovoj drugi iz mala svijet tako 
divi, makar i s neizbježivim dodatkom: 

»Sirota, neka je i ta ljepota, kad je gurava 
jadna . . .« 

Tako je onda prošla i jesen i zima. Sastanci 
i sijela su prestala, a poslovi po vrtovima, ku- 
ćama i poljima množili se i zapremali sve dane 
od ranog jutra do noći. Andrija je preko cijele 
nedjelje u vinogradu, kopa, sadi i zabija koce- 
ve, a postolarske poslove prepuštao iskusnome 
kalfi. 

(Nastavit će se-) 

Uspomene sa svadbenih putovanja 


S vjenčanja na Hvar l 

Napisala Mirka Kušič 


Moj zaručnik je bio Dalmatinac, a ja Zagorka 

— na moru nikada nisam bila — i tako smo se 
brzo sporazumjeli, da prve zajedničke dane naše 
nove obitelji provedemo u Dalmaciji. Za prvo 
naše obitavalište izabrali smo Hrvatsku Madeiru 

— naš ubavi Hvar. 

»Tamo nas nitko ne pozna, pa ćemo imati mi- 
ra!« govorio mi je moj životni drug, kad smo 
iza bučnog slavlja i rastanka sa svatovima od- 
jurili s varaždinskoga kolodvora. Vlak je bio 
pun putnika, koji su svakako željeli da vide 
te nove mladence, pa su se često nalukavali u 
naš kupe, ali su nas sve do Splita ostavili same. 

I tada sam prvi put ugledala more! Nemoguće 
je opisati ono čuvstvo veličanstvenosti, koje sam 
osjećala. Baš se sunce naginjalo zapadu i htjelo 
da utone u daleko morsko plavilo. Moj muž 
me je sa smiješkom gledao i radovao se mojoj 
radosti; a ja sam se opet radovala njegovoj, jer 
sam pogađala njegove osjećaje prigodom po- 
novnog dolaska u njegov rodni kraj. 


Jednom, kad smo se vraćali sa šetnje među 
vinogradima, opazili smo, kako nam maše jedna 
djevojčica i kako trči prema nama. .Stali smo, a 
ona nam donese dva velika grozda govoreći: »To 
vam je poslala moja baka!« Htjeli smo vidjeti tu 
baku, pa smo preskočili ogradu i potražili je. 
Sjetili smo se, da smo je susreli, kad smo pro- 
lazili na šetnju, i da je zastala, nasmiješila nam 
se i pozdravila nas, pa krenula dalje. »Drago mi 
je, da se tako lipo gledate!« rekla nam je ba- 
ka, kad smo došli k njoj u vinograd, a time je 
htjela i da obrazloži, zašto nam je poslala onai 
dar po svojoj djevojčici. »Samo«, nadodala je 
baka, »gledajte se tako i uvik!« — »Hoćemo!« 
obećali smo joj spontano i ja i moj muž, pa 
smo se tome od srca nasmijali, a moj me muž 
nato pred tom našom publikom junački polju- 
bio (što inače nikada u javnosti ne radi). Grožđe, 
koje sam držala na ruci, posve se zgnječilo, pa 
je moja bijela haljina još dugo nosila uspomenu 
toga cjelova. 


U Hvar smo stigli iste noći. Plovidba je po 
moru bila kao začarani san. Svježi nas je lahor 
milovao, a mi smo s gornje palube plovili sre* 
brenom mjesečevom stazom po staklenastoj 
morskoj pučini. I time je započeo niz najljepših 
večeri, koje sam ikada u životu doživjela. Moj 
sudrug mi je htio da pruži sve čari »njegovog« 
mora, i ja sam ih doista upoznala. Pogotovu u 
suton i uveče. Valjda nigdje na svijetu nema 
tako lijepih sutona i večeri kao na Hvaru! Mi 
smo ih čekali u parku pod; agavama, na španjol- 
skoj tvrđi, što se diže iznad grada, na šetnji iza 
franjevačke crkve, na Galešniku ili lelujavoj 
pučini. Nismo imali gondolu kao u Veneciji, ne- 
go laganu barku, koja nas je vodila u začarani 
krug mora i neba, da u najljepšem skladu sa- 
njamo o svom zajedničkom životu. I osjetila 
sam tada, koliko je zlo, što u jurnjavi svakida- 
šnjeg života i u krutoj zbilji ljudi ne znaju ci- 
jeniti vrijednost romantike i smirene samoće. 

Naravno, dospjeli smo pogledati i najglavnije 
hvarske znamenitosti kao lijepu katedralu s dva 
tornja, pa »Lužu« i prvo hrvatsko kazalište u 
Hvaru, franjevačku crkvu sa znamenitim umjet- 
ninama — napose s Rosselijevom »Posljednom 
večerom«. A znali smo se odšetati i do Brusja i 
do Grablja. Skoknuli smo i do Biševa s prediv- 
nom špiljom, priključivši se nekom izletu . . . 


Sličnih neznanih prijatelja često smo susreli. 
Svakoga smo voljeli, i svi su voljeli nas — mi 
smo se bar tako umišljali. A jednoga dana, kad 
smo po običaju čekali dolazak parobroda, eto ti 
k nama dr X iz Zagreba. Veli: »Došao sam malko 
na oporavak!« i smije se, jer je posve okrugao 
i puca od jedrine. Joj, sad će biti poremećen 
naš život u dvoje — pomislila sam, ali je moja 
bojazan bila suvišna, jer dr X nije imao kuraže 
da nas prati na našim »vratolomijama«. On je 
španjolsku tvrđavu nazivao Himalajom, a s 
»rive« se maknuo samo jedamput za vrijeme na- 
šeg boravka u Hvaru, i to kad smo zajednički 
pošli pogledati vilu našeg slikara Vladimira Ki- 
rina, koja se baš tada gradila uz morsku obalu. 

Inače je dr X sve znao! A u Hvaru je poznavao 
svakog drugog čovjeka, jer on svake godine do- 
lazi tu »na oporavak«. Zato smo ga jednom u 
velikoj kavani zapitali: »Koji je ono tamo go- 
spodin, što ga uvijek prati jedan drugi — kao 
privjesak?« Toga smo gospodina često susreli; 
činio nam se stranac, ali su ga ljudi s poštova- 
njem dočekali. »To vam je vođa slovenačkog 
naroda, koji je ovdje interniran. A onaj pri- 
vjesak je detektiv, koji mu čini društvo, da mu 
ne bude dosadno . . . Tako se po svoj prilici 
kreće sada i vođa hrvatskog naroda* negdje u 
Čajniču!« . . . Da, ono je bilo doba diktature! 

U najljepšem raspoloženju prošla su tri 
tjedna našeg boravka, tri tjedna našeg 
prvog obiteljskog života, tri tjedna nepo- 
mućene naše ljubavi. I sa suzom u oku gle- 
dali smo s palube parobroda ubavi naš 
Hvar, od kojega smo se opraštali. A onda 
smo pošli u posjete roditeljima moga muža, 
pa se vratili u naš nov’ dom. 

Slika lijevo : 

POGLED NA GRAD HVAR I OTOKE PRED HVAROM 


I 

i 

Današnji državnici 


\ 

Karol Sidor 


Napisao Dr Josip Andrić 


U današnjoj novoj Čeho-Slovačkoj zauzima 
jedtio od najvažnijih mjesta u državnoj politici 
potpredsjednik središnje vlade Slovak Karol Si- 
dor. Slovačka ima svoju autonomnu vladu, koja 
ravna životom i sudbinom slovačkog naroda, a 
nju zastupa u središnjoj vladi ministar Sidor. 

Ime Karola Sidora vrlo se istaklo u najnovije 
doba slovačkog narodnog života te je uz to ime 
vezan cijeli jedan smjer slovačke politike. Si- 
dor je naime predstavnik najužih veza između 
Slovaka i Poljaka. Govorilo se dapače, da je Si- 
dor išao za tim, da Slovačka raskine svoje dr- 
žavne veze sa Češkom te da se pridruži Polj- 
skoj. No takve su glasine preuveličavali neprija- 
telji Andreja Hlinke i njegove politike. Zna se 
naime, da je Sidor bio najbliži pouzdanik Hlin- 
kin, a Hlinka je opet tvrdo stajao na stanovištu, 
da je za Slovačku najbolje riješenje državna za- 
jednica sa Češkom. Svaku je drugu kombinaciju 
Hlinka odlučno odbijao. Ako je Sidor držao po- 
sebne veze s Poljacima, to je bilo u sporazumu 
s Hlinkom, koji je i sam bio vrlo velik prijatelj 
poljskog naroda kao najvećeg slavenskog ka- 
toličkog naroda i sjevernog slovačkog susjeda. 
Hlinka je uopće težio za tim, da dođe do po- 
sebnog zbliženja među svim slavenskim katoli- 
čkim narodima. 

Karol Sidor je po svom pravom zanimanju no- 
vinar i glavni urednik »Slovaka«, glavnog dnev- 
nika Hlinkine slovačke pučke stranke. Danas je 
on organizator Hlinkine garde, to jest poluvoj- 
ničke organizacije, koja donekle po fašističkom 
uzoru okuplja slovačku omladinu i koja sad 
broji već 120.000 članova. Sidor stoji na čelu 
te organizacije kao njezin glavni zapovjednik. 

Karol Sidor rodio se 16. srpnja 1901. u Ru- 
žomberku. Za vrijeme rata dolazio je kao gimna- 
zijalac Hlinki i postao širitelj njegovih ideja 
među najmlađima. Odmah iza prevrata g. 1918. 
posvetio se novinarstvu. Kad sam bio g. 1922. 
prvi put u Ružomberku, uređivao je on ondje 
Hlinkine novine »Slovak«, koje su tek kasnije 
prenesene u Bratislavu. Ljetos mi je na Hlinkmu 
sprovodu Sidor spomenuo, da se živo sjeća onog 
našeg posjeta kod Hlinke u Ružomberku iz g. 



KAROL SIDOR U ODJEĆI GLAVNOG ZAPOVJEDNIKA HL1NKINIH 
GARDA 


1922. Od g. 1929. je glavni urednik »Slovaka«. 
Društvo sv. Vojtjeha u Trnavi izdalo je njegov 
putopis po Poljskoj. God. 1934. napisao je velik 
životopis Andreja Hlinke, koji obuhvaća Hlinkin 
život do g. 1926. Sad sprema daljnja dva sve- 
ska Hlinkina životopisa do njegove smrti. Sa 
zanimanjem očekuje hrvatsku knjigu o Andreju 
Hlinki, koju posvećujem njemu i predsjedniku 
slovačke vlade dru Tisi (s njihovom privolom) 
kao onima, koji su ostvarili Hlinkin ideal slo- 
vačkih narodnih težnja. 


Slika desno : 
HLINKINE GARDE 
NA GROBU 
ANDREJA HLINKE 
U RUŽOMBERKU 
ODAJU POČAST 
MRTVOM VOĐI 
Sprijeda u sredini 
prvi Karol Sidor 



43 




— 


■ 


Roman „Obitelji 


CRNI 

FRANCUSKI NAPISALA 


DVORAC 

A. D E L L Y - PREVODI ZLATA L. P. 

(Nastavak) 


Glavar stanice zakorači dva, tri puta prema 
crvenom i debelom seljaku, koji je baš u tom 
času izlazio iz krčme na trgu. 

»Hej, čika Midon, hoćete li uzeti na svoja kola 
ove putnike? Idu u Crni Dvorac?« 

»Zašto ne!« reče seljak skidajući s poštova- 
njem šešir. »No ne će nam putovanje biti Bog 
zna kako ugodno...« 

Zastane i napne uho, jer je začuo drndanje 
kočije. Iza malo vremena doista se pojavi na 
trgu zatvorena kočija, koju su vukla dva krasna 
konja. Na baku se nalazio kočijaš i sluga u ta- 
mno modroj livreji s bijelim gajtanima. 

»Kočija iz Saillesa u dostojnoj paradi!« pro- 
mrmlja začuđeno glavar stanice. 

Iza kako je kočija opisala skladni luk, zaustavi 
se pred stanicom. S nje siđe sluga, zaokruži 
pogledom naokolo i približi se gospođi Vaulan. 

»Gospođa plemenita Vaulan-Mornelles?« za- 
pita s poštovanjem ... Na pozitivan odgovor 
mlade žene nadoda: »Plemenita gospođa će 
oprostiti naše zakašnjenje, ali nismo bili navri- 
jeme obaviješteni.« 

Putnici uđoše u kočiju i krenuše prema dvor- 
cu .. . 

»Oh, mamice, koja krasna kočija!« usklikne 
Gislano gladeći ručicom po svilenim jastuci- 
ma. »A gle, tu se na prozorčiću nalazi i kruna: 
jesi li je vidjela?« 

Ona mu rastreseno odgovori i pogladi nje- 
gove plave uvojke. Kako je uvidjela, da nije 
uzmanjkala pažnja prema njima, što ju je malo 
prije bilo uvrijedilo, sada se pomalo smirila. Put 
se osjetljivo uspinjao kroz hrastove šume, gdje 
su tuitamo sretali velike granitne hridine. Zatim 
odjednom iza kratkog zaokreta i naglog uspo- 
na putnici spaziše, kako se ispred njih diže feu- 
dalni dvorac, sazidan na klisuri . . . Dvorac je 
bio dobro sačuvan, a njegove tamne zidine 
opravdavale su ime »Crni Dvorac«, kojim ga 
je oslovio glavar stanice. Uza sav sjaj sunca u 
onom lijepom popodnevu, koje je pozlaćivalo 


Osobito pazite što bolesnik pije! 



Ako Vam je ikako moguće, dajte mu za 
zdravlje i užitak čim češće najbolju pri- 
rodnu mineralnu vodu 

ONU SA CRVENIM SRCIMA. 


Ako sami bolujete ili se ne osjećate dobro, tražite kar- 
tom besplatni kupališni prospekt, u kojem imate i mno- 
ge korisne upute o zdravlju, smrtnosti, debljini, nor- 
nalnom porođaju i trudnoći, odnosu visine i težine te 
kalendar do 1980. godine! 


Uprava Radenskog ljekovitoga kupališta 

Slatina Radenci 

(kod Maribora) 


drevne kule, to prastaro obitavalište imalo je 
opor i skoro odbojan izgled... Kočija se zau- 
stavi pred kamenim mostom, koji se pružao pre- 
ko dubokog jarka. Putnici su išli i ušli pod ve- 
ličanstvene arkade, a zatim u golemu stražarsku 
dvoranu. Tu je bilo poredano desetak slugu. 
Kroz velika pokraj na vrata, koja su vodila u tu 
sobu odmah uđe neka mlada žena, visoka i krup- 
na, obučena u crnu svilu. Njezine plave glatke 
kose, koje su bile navučene preko ušiju, uokvi- 
rivale su pravilno i doista lijepo lice, ali ipak 
neskladno zbog prevelike debljine i crvenila. 
Ta nepoznata žena vodila je za ruku mršavog 
i vrlo malo simpatičnog dječaka. Približi se go- 
spodi Vaulan, lako joj se nakloni i reče slatkim, 
ali hladnim glasom: 

»Šalje me vojvoda od Saillesa, da vas doče- 
kam na pragu njegova doma. Dozvolite, da vam 
se predstavim: ja sam njegova pastorka— baru- 
nica Van Hottem.« 

I dok je govorila taj kratki govor, pažljivo 
je promatrala nadošlu gošću, a nadasve Gislana, 
koji se bio malko prestrašio, pa se nije znao 
snaći. 

Gospođa Vaulan odgovori s nekoliko ljuba- 
znih riječi, a zatim na baruničin mig pristupi im 
jedan sluga. 

»Gospođo, Antun će vas odvesti do vojvode 
od Saillesa. Moj očuh želi da vas odmah upozna.« 

Putnici su išli za slugom kroz duge kamenom 
opločene hodnike sve do vrata, na koja je on 
pokucao. Neki glas kratko odgovori: 

»Naprijed!« 

Sluga oprezno otvori obje vratnice i povuče se 
na stranu, da pusti unutra mladu ženu i njezinog 
sina. Oni se nađoše u prostranoj sobi, ukrašenoj 
veličanstvenim starinskim pokućstvom. Uz mo- 
numentalni prozor sjedio je čovjek s posve bi- 
jelim kosama. Gospođa Vaulan i Gislano osje- 
tiše, da ih promatraju dva tamna duboka oka, 
koja su sjala na žutkastom i izbrazdanom licu. 

Vojvoda polako ustane. Bio je skoro malenog 
uzrasta, a ponešto i zgrbljen od starosti. No 
mladoj se ženi, koja je bila ugodno dirnuta lije- 
pim prijemom, činio neobično dostojanstven. 
Ona zakorakne prema starcu, a i on učini neko- 
liko koraka. Zatim izmijeniše uobičajene po- 
zdrave. 

»Dozvolite mi, rodice moja, da vam zaželim 
dobrodošlicu u ovoj kući, koju ćete,, usuđujem 
se nadati, smatrati i za svoju.« 

Naglasak njegova govora bio je pristojan, sko- 
ro dobroćudan, pa je srcu gospođe Vaulan 
malko odlanulo. Ona odgovori ljupkom rečeni- 
com, koja se, čini se, starcu osobito svidjela, jer 
se njegovo ponosno lice razvuklo laganim smi- 
ješkom. 

»A ovo je, gospodine vojvodo, moj mali Gi- 
slano.« 

Gurnula je lagano međutim prema vojvodi 
svog dječaka, koji se skrivao iza nje. Starac se 
trgne, položi drhtavu ruku na plavu glavicu i 
dugo je promatrao nježno dječakovo lice, koje 
se zarumenilo od uzbuđenja zbog tako veličan- 
stvenog upoznavanja. 

»Sliči na Rinalda . . . osim očiju,« promrsi tro- 
nuto, »Pravi Mornelles! . . . Bit će krasan voj- 
voda.« 

Baci letimičan pogled na dvije slike, što su 
se nalazile na stoliću, te žalosno uzdahne: 

»Rekli ste mi, rođakinjo, da se zove Gislano? 
Baš kao moj otac. Učinit ćemo, da postane ve- 
lik gospodin kao i on. Ali ne želim vas dulje 
zadržavati. Dat ću da vas odmah povedu u vaše 
odaje, jer vam je sigurno potrebit odmor.« 

Zazvoni zvoncem i reče slugi, koji se u tili 
čas pojavio: 

»Obavijestite gđu barunicu, da je čekamo.« 

Nekoliko časaka kasnije uđe u salon gđa Van 
Hottlem, a njezin ju je sin neprestano pratio. 

»Budite ljubezni, Kornelijo, pa pokažite ple- 
menitoj gđi Vaulan njezine odaje. Do viđenja 
večeras, rođakinjo. Naći ćemo se kod večere.« 

Barunica je vodila naše putnike uza stepe- 
nice od tamnog kamena i kroz mnogo vrlo ve- 
likih hodnika, pa se zaustavila u nekom okru- 
glom predsoblju sa glatkim granitnim podom. 
Zidovi se nisu ni vidjeli zbog mnoštva lovačkih 
i ratnih trofeja. 

»Ovo je predsoblje odaja, koje su već od naj- 
davnijih vremena određene za vojvode od Sail- 
lesa. Vojvoda Rinaldo ih je napustio i preselio 
se u prizemlje zbog kostobolje, koja ga priječi, 
da se penje uza stepenice. On hoće da sada budu 
određene za vašeg sina.« 

I bistre baruničine oči zadržaše se časkom na 
malom Gislanu. Zatim otvori vrata i pokaže go- 
spođi Vaulan sve prostorije, koje su bile rasko- 
šno, ali ukusno uređene. Zatim otiđe rekavši, da 
će odmah poslati sobaricu, određenu za poslugu 
plemenitoj gospođi Vaulan . . . 

Tek iza pola sata čekanja dođe k gospođi 
Vaulan ženica srednje dobi te se izvine zbog za- 
kašnjenja nejasnim i smušenim riječima. A kada 
ju je gospođa Vaulan zapitala za svoju prtlja- 
gu, odgovori, da je pošla po nju jedna kočija 
i da će se doskora povratiti ... No to se vrlo 
oduljilo, jer je prtljaga došla tek, kad je odbio 
sat večere. Tako su gospođa Vaulan i Gislano 
morali sići u putnom odijelu. 

U blagovaonici su našli vojvodu od Saillesa, 
gospođu Van Hottem i njezina sina. Vojvoda je 
bio u propisnom odijelu, njegova pastorka je 
imala na crnoj svilenoj haljini sjajni ovratnik 
od čipaka, a Petar se kočoperio zadovoljno u 
svom odijelu od modrikastog baršuna. 

Gospođi Vaulan nije izmakao vojvodin po- 
gled na njezinu crnu haljinu, koja je bila pone- 
što zgužvana od putovanja, te na sivo i vrlo 


čedno Gislanovo odije- 
lo. Odmah se opravda 
zbog te prividne nepri- 
stojnosti i iznese, zašto 
se to dogodilo. 

Starac ljutito skupi 
obrve. 

»Još nemate svoju 
prtljagu? Kornelijo, šta 
ta posluga danas radi? 

Gospođa Vaulan je ov- 
dje skoro tri sata i ni- 
ste bili u stanju, da joj 
prije pribavite njezinu 
prtljagu?« 

»To je zbog nepažnje 
sa strane posluge, oče 
moj,« odgovori ona ne 
polažući na to mnogo 
važnosti. »Izdala sam po- 
sve jasne naredbe, ali 
ne možete ni vjerovati, 
koliko je teško izvojšti- 
ti, da vas pripravno po- 
slušaju u današnjim da- 
nima.« 

»A ipak je posluga sve do danas išla odlično, 
i ne vidim, zašto to ne bi moglo ići i dalje . . . 
Molim vas, rođakinjo, smjestite se naprama 
meni.« 

Mlada žena sjedne na mjesto domaćice, ali 
se nevoljko osjećala pomišljajući, da je možda 
odatle istisnula gospođu Van Hottem. Ova se 
međutim nije pokazivala ni najmanje povrije- 
đena, jer je njezino lice ostalo hladno i bez- 
osjećajno, dok se smještala na desno vojvodi 
od Saillesa. 


(Nastavit će se.) 




Vs pitaj te doGro 


kada kupujete Aspirin, da* li je 
»Bayer«-ov križ na pakovanju i tableti. 
Bez ovog zaštitnog znaka 
nema Aspirina. 

ASPIRIN 

TABLETE 

Oglas reg. pod S. brojem 32608 od 8. XI. 1938. 


Desno : 

DOBAR TEK, DRAGI DJEČAČIĆU ! 
Foto Mavricije 

Što se sve jede u Vašem kraju ? 

Hrana seljaka u okolici Civna 

Napisala Anđelka Kaić 


Naša vrijedna saradnica Anđelka Kaić napisala 
nam je za »Obitelj« čime se sve hrane seljaci u 
okolici Livna. Želimo , da ovaj članak ne bude 
jedini o hrani naših seljaka. Zato molimo naše 
domaćice , neka svaka opiše hranu u svom kraju. 

Da članci ne budu predugi, može se lijepo opisati 
samo glavno jelo, koje se u toj okolici priređuje. 

Hrana je važan faktor u životu čovjeka — o 
hrani ovisi i zdravlje i tjelesna građa pojedinca 
— te je vrijedno iznijeti, kako se narod u po- 
jedinim krajevima hrani i na koji način seoske 
domaćice priređuju jela. Glavna hrana seljaka 
oko Livna jest kruh, i ako on ima dosta kru- 
ha, onda ne zna za oskudicu. Kruh mijese od 
različitog brašna: pšeničnog, ječmenog, kuku- 
ruznog i raženog. Glavno je ječmeni kruh, dok 
se pšenčeni kruh mijesi samo za Božić i za pi- 
rove. Kvasni kruh zovu »somu n«, beskvasni 
kruh od pšenčenog brašna zove se »p o g a č a« 
ili »jarka«, a ječmeni kvasni kruh je »p o- 
k v a«. Kruh mijese i peku običnim danom, a ne- 
djeljom i blagdanima nikada, jer bi to bila velika 
grehota. 

Uz kruh je glavna hrana »p ura« — palenta 
od kukuruznog brašna, i nju troše svaki dan. 
Domaćice priređuju puru na slijedeći način: u 
kipuću vodu sipaju kukuruznog brašna, posole, 
i ono se kuha oko pola sata. Kad se je dobro 
skuhala, onda se pura miješa drvenim Štapom, 
koji se zove »mišaja«, a miješa se sve dotle, 
dok pura sama ne otpada od mišaje. Pura se 
kuha u zemljanoj posudi, koja se zove »bakra«, 
a iz nje se vadi drvenom kašikom u drvenu zdjelu 
»čanjak« i pomasti se mašću ili maslom. Pura sd 
jede drvenim kašikama; u drugi čanjak nalije 
se kiselo mlijeko, te se uzima jedna kašika pure] 
a jedna kašika kiselog mlijeka. Kad poste, onda 
puru začine onom vodom, koja se odlije od pu-i 
re, i doda joj se stucanog češnjaka i ulja. — f 
Od kukuruznog brašna prave i »kukuruzu« i to 
tako da kukuruzno brašno zamiješaju sa vodom 
i jajima i razliju na tepsiju, a kad je pečenog 
onda se prelije sa rastopljenim kajmakom 
(skorupom). 

»P i t a« je jelo, koje se pravi od pšenčenaj 
brašna, a može biti posna i mrsna. Prave je višei 
za svečanije dane i kad imaju gosta. Od prosit 
jenog pšenčenog brašna zamijese tijesto, koje 
mora biti dosta mekano, te se od njega »okla-j 
gijom« razvijaju jufke. Jufke sq ,.malo presuše] 
pomaste, naslažu 2—3 jufte jedna na drugu \i 
tepsiju, zatim se na njih metne smjesa, kakva! 
se pita želi, sve se pomasti, a odozgo se opet 
metne nekoliko jufaka. Smjesa može biti od sa-j 
sječenog mesa, onda je to »burek«, ako je 1 
smjesa od špinata, onda je to »p r i s n a c«, akq ! i 
je od tikve (bundeve), to je »ti kven j a č a«j 
a ako je smjesa od kajmaka i jaja, to je onda 
»bijela pita ili kajmaku š a«. Kad je 

post, pita se začini s maslinovim uljem, a smje- 
sa ne smije biti od mesa, jaja ili kajmaka, nego 
od krumpira ili kupusa (zelja). Pita se peče na 
ognjištu »pod pekom« u tepsiji, a mora se do- 
bro začiniti mašću, jer nemasna pita nije dobra. 

»Uštipci« ili kolačići prave se također od pšen- 
čenog brašna. Za njih tijesto mora biti dosta me- 
kano, te se mali komadići toga tijesta peku na 
tavi, u kojoj se dobro zagrije mast i ulje. Kad 
se uštipci ispeku, nose se na sofru dok su još 
vrući, a jedu se sa sirom. 

Osim ovih jela od brašna se još prave »t i t- 
k u š« i »u z 1 i v a č a«, koji se začine s maslom 
i s kiselim mlijekom, a od pšenčenoga kruha 
prave »pop aru«. 

Komadići kruha preliju se vodom, pospu ri- 
banim sirom i začine maslom, te se ostave neko 
vrijeme u peći. 

Mlijeko dobivaju od krava i ovaca. Troše i 
slatko mlijeko, ali više kiselo. Kiselo mlijeko 
»izmetu«, te dobiju maslac, a ono mlijeko što 
ostane, zove se »m 1 a ć a n i c a«, pije se uz jelo 
i vrlo je tečno, jer se kiselo mlijeko pravi od 
kuhanog mlijeka. Maslac ne troše odmah, nego 
ga skupe u većoj količini i pretope u maslo, 
koje onda slažu u drvene posude, te ga ili upo- 
trebljavaju za začin ili ga prodaju. Kuhano mli- 
jeko osim toga razliju u zemljane posude »p i- 
j u r e« i kad se ono ohladi, skupi se na njemu 
kajmak. Ovaj kajmak skidaju, slažu ga u drve- 
ne posude i posole, te se kajmak (skorup) drži 
dugo vremena i ne pokvari se. Od kuhanog mli- 
jeka prave sir. Sir prave ili od tog mlijeka, $ 
kojega je skinut kajmak ili od »cijeloga« mli- 
jeka, od kojega se dobije punomasni sir. Vrste 
sira, što ih prave naše seoske domaćice jesu: 
mladi sir, belava i poznati punomasni livanjski 
sir. 

Od jaja prave kajganu i to obično samo onda 
kad imaju goste. Ali za sebe jaja troše malo, jer 
ih najviše prodaju. 

Najobičnije voće, koje naši seljaci sade, jesu 
jabuke. Od jabuka, smreke i ječma prave vrlo 
zdravo i tečno piće, koje se zove »turšija«. 

Naši seljaci su inače trezveni, piju najviše obi- 
čnu vodu, kiselo mlijeko i turšiju, a od alkohol- 
nih pića rakija je na prvom mjestu. Vino piju 
obično o godovima. Crnu kavu piju češće, nego 
bijelu, ali i to rijetko i to samo stariji ljudi. Pu- 
še dosta, obično muški, a od žena samo po koja 
starija. 

Hrana naših seljaka — kako se iz ovog pri- 
kaza vidi — jest jednostavna i primitivna, a je- 
du samo toliko da se mogu uzdržati pri svom te- 
škom radu. Zato se kod nas rijetko kada nađe 
ugojen seljak ili seljanka. A radi primitivne 
hrane i loših higijenskih prilika u našem kraju 
tuberkuloza na selu je dosta česta. 



Desno : 

ISKVARENA NARODNA NOŠNJA IZ OKOLICE LIVNA, 
KAKO SE DANAS NOSI 


Jeste li riješili prvi upit našeg velikog natje- 
čaja , koji je izašao u prošlom broju »Obitelji«? 

U ovom broju se na 4. strani omota nalazi 
druga natječajna slika, koju ste valjda već pogo- 
dili. 

Pročitajte u prošlom broju , koje su sve na- 
grade određene za naše natjecatelje! 



Ručni rad 


Kačkana odjećica 


Ova dražesna mala odjećica 
može da bude ružičaste ili svije- 
tlo modre boje. Lančić od bijele 
vune simulira posebnu potstavu. 
Izrez oko vrata zatvara se vr- 
pcom. 

ZA DIJETE OD TRI MJESE- 
CA. Potrebno je jedno klupko 
vune od 50 grama (vrste Ze- 
phir) u boji ružičastoj ili nježno 
modroj, i pola klupka bijele vu- 
ne (iste vrsti). Jedna kačkalica 
od 3 mm i jedna posve tanka. 

Počinje se raditi oko vrata 
vunom u boji, koju smo oda- 
brali, s najdebljom kačkalicom. 
Načini se lančić od 56 očica, od 
kojih su dvije zbog okretanja 
rada. Učinimo jedan stupić u 
treću očicu, preskočimo 2 očice 
lančića, učinimo 2 stupica u sli- 
jedeću očicu, preskočimo 2 oči- 
ce, napravimo 2 stupica u slije- 
deću očicu, preskočimo 2 očice, 
napravimo 2 stupica i 2 očice u 
zrak i još 2 stupica u istu očicu. 
Onda napravimo 2 puta po 2 stu- 
pica u istu rupu, ostavljajući 2 
očice lančića između svake sku- 
pine kao prije. Nakon toga na- 


pravimo dvostruku skupinu me- 
ćući 2 stupića, 2 očice u zrak i 
još 2 stupića u istu očicu. Zatim 
napravimo pet skupina od 2 stu- 
pića. Tada napravimo 2 stupića, 
2 očice u zrak, 2 stupića — u 
istu očicu . Dvije skupine od 2 
stupića; onda opet 2 stupića i 2 
očice u zrak i 2 stupića — u istu 
očicu. Završimo sa tri skupine 
po 2 stupića u istu očicu. Tri oči- 
ce u zrak i okrenemo. U slijede- 
ćim redovima meću se skupine 
od dva stupića između onih iz 
prijašnjeg reda, a dvostruke sku- 
pine na lančić od 2 očice, koji 
smo radili u dvostrukim skupi- 
nama, kako to pokazuje slika 
II. Tako se radi, sve dok rukav, 
koji mjerimo od vratnog izreza, 
ne bude 12 cm dugačak (vidi 
shemu), a 22 cm širok. Sada se 
rukavi rade dalje prema slici I.; 
dalje se rukav više ne širi, nego 
se ravno radi još 5 cm, a onda 
se završi. Rukav je sada dugačak 
od vratnog izreza do kraja uku- 
pno 17 cm. 

Nastavi se na svima očicama, 
koje su nam ostale i koje sači- 


njavaju dvije prednje polovice i 
leđa te se radi prema slici I. 10 
cm duljine i završi se. 

Uzmemo bijelu vunu i najta- 
nju kačkalicu, počnemo na nao- 
pakoj strani na jednom pred- 
njem uglu posve na vrhu. Ubo- 
de se u očicu na vrhu, naprave 
se tri lančića u zrak, pričvrste 
se u lančić ispred dva velika šta- 
pića; kačka se nakoso, kako po- 
kazuje slika L Kada jedan red 
svršimo, učinimo tri lančića, ubo- 
demo u susjednu rupu i započne- 
mo opet jedan kosi red — tako 
sve dok ne bude cijela naopaka 
strana gotova. 

Oko vrata obrubimo, kako po- 
kazuje slika III. Iza svake dru- 
ge skupine od 2 stupića napra- 
vimo tri lančića u zrak, ubode- 
mo u vrh zadnjeg stupića i tako 
dobijemo zubić. Drugdje se 
odjećica zarubljuje kratkim 
stupićima, tako da se iza svakog 
četvrtog napravi zubić (slika 
IV.), kako smo prije opisali. 

Z. L. P. 

Majka i dijete 

Grožđice mjesto bonbona. Djeca če- 
sto salijeću majku i oca, da im kupe 
bonbona. Katkad im oni i popuste. 
Ali bonboni su posve nepotrebni, ne 
koriste djeci, nego im i škode kat- 
kada. Mjesto bonbona preporuča se, 
da roditelji djeci kupe grožđica (ro- 
zina), koje djeca također vrlo rado 
jedu, a u njima ima mnogo šećera i 
vitamina, koji djeci koriste. 

Kako raste dijete? Liječnici tvrde, 
da dijete ne raste u svako doba go- 
dine jednako, da ima dapače tjeda- 
na i mjeseci, kad uopće ne raste. Di- 
jete jako raste od ožujka do svibnja, 
pa onda od studenoga do siječnja. 
U mjesecima lipnju, srpnju i kolovo- 


Kuhinjski kalendar 

Siječanj 

Nedjelja 

15 

Objed: Juha od cvjetače. Zec 
u umaku. Roščići od sala. 

Večera: Meso i kolači od 

objeda. 

Ponedj. 

16 

• 

Objed: Štajerska juha od leće. 
Drobljenac s kuhanim jabukama. 
Večera: Paprikaš od krumpira. 

Utorak 

17 

Objed: Juha od kima. Pirjani ku- 
pus i okrugljice od krumpira. 

Večera: Špageti s jajima i pre- 
liveni prženom slaninom. 

Srijeda 

18 

Objed: Juha od mrkve. Savijača 
sa sirom. 

Večera: Kruh s paštetom od je- 
tara i čaj. 

Četvrtak 

19 

Objed: Govedska juha sa žličnja- 
cima od grisa. Kuhana govedina s 
krumpirom i umakom od luka. 

Večera: Zeleni rižoto od ostata- 
ka govedine od objeda. 

Petak 

20 

Objed: Juha od celera. Soanga- 
lija. (Vidi »Domaćicu u kuhinji« od 
Cezner-Andrićeve.) 

Večera: Drobljenac od sira. 

Subota 

21 

Objed: Paprikaš od svinjetine. 
Okrugljice od jabuka. 

Večera: Kruh, maslac sa kobasi- 
cama i čaj. 

Nedjelja 

22 

Objed: Kokošja juha s rezanci- 
ma. Kuhano kokošje meso s rižom i 
umakom od rajčica. Pita od jabuka. 

Večera: Svinjski mozak s jaji- 
ma i kiseli krastavci. 

Ponedj. 

23 

Objed: Juha od krumpira. Okru- 
gljice od žemlje s umakom od Šljivi- 
na pekmeza. 

Večera: Hladetina. 

Utorak 

24 

Objed: Planinska juha. Varivo od 
kisele repe sa suhim svinjskim re- 
brima. 

Večera: Makaroni s umakom od 
rajčica. 


zu djeca uopće ne rastu. Naprotiv od 
siječnja do ožujka te od rujna do 
studenoga rastu vrlo malo. Na vagi 
dijete dobiva obratno od svog pora- 
sta, t. j. u mjesecima, kad jako raste, 
ne dobiva na vagi, a u mjesecima, 
kad uopće ne raste, onda dobiva do- 
sta na težini. 


Z dravlje 

Kada je kupanje najzdravije? Če- 
sto se kaže, da je najbolje, ako se 
ujutro, čim ustanemo, okupamo. Hlad- 
na jutarnja kupka je dobra za onoga, 
tko ima dosta snage reakcije i zdrav 
živčani sustav. Ako se čovjek iza 
takva jutarnjega hladnoga kupanja 
osjeća osvježen, ali za 2 do 3 sata 
je pospan i umoran, onda to znači, 
da mu je hladna kupelj izjutra škod- 
ljiva. Jutarnje se kupanje može pre- 
poručiti punokrvnim i snažnim oso- 
bama, koje su flegmatičkog tempe- 
ramenta i pune živčane snage. Osobe, 
koje su mršave i nervozne te kojima 
noge lako ohlade, ne bi se smjele 
ujutro kupati. Bolje će im koristiti, 
ako se budu kupale poslije podne ili 
dva sata prije spavanja. Ako tko iza 
kupanja u hladnoj vodi osjeća ugod- 
nu reakciju, koja međutim brzo ne- 
stane, neka se ne kupa previše če- 
sto. Tople kupke najbolje su prije 
spavanja. Tijelo treba iza kupanja 
mekanim ručnikom temeljito istrti, 
da se koža ugrije. To prouzročuje 
zdravu cirkulaciju krvi i drži tijelo 
svježim. 

Kućno gospodars tvo 

Dno uskih posuda (vaza) čisti se 
novinskim papirom tako, da se papir 
rastrga na manje komade i namoči u 
vodi u istoj toj posudi. Novinska 
boja rastapa dobro onaj talog na dnu 
staklenih vaza. 

Papir kao dobro gorivo. List po list 
novinskog papira namoči u vođi i 
ostavi sav taj papir u vodi barem 
24 sata. Zatim povadi papir, iscijedi 
iz njega vodu i pravi od njega kugle 
velike poput naranče, pa te papirna- 
te kugle ostavi da se osuše ili na uz- 
duhu ili u mlakoj pečenjari. Kad su 
te papirnate kugle posve osušene, iz- 
vrsno su gorivo, ako hoćemo nešto 
brzo skuhati ili ispeći, ili ako se va- 
tra u peći gasi. Jedna ili dvije takve 
papirnate kugle, stavljene na vatru, 
daju toliku toplinu, da će vas to 
upravo iznenaditi. Dobro je, ako se 
takvo papirnato gorivo pripravi za 
ljetnih mjeseci, kada se voda iz mo- 
krog papira bolje isparuje, pa u zi- 
mi takvo gorivo vrlo dobro dolazi. 
Ali možete pokušati i sada U zimi 
sebi pripraviti takvo gorivo u obliku 
papirnatih kugala. . S. A. 


IVAN GAŠPARIĆ 

KLOBUČAR 

ZAGREB, Maksimirska 54 

Prodaja i vlastita izradba svih vrsti mu- 
ških i ženskih šešira i kapa. — Primaju 
se popravci uz vrlo solidne cijene. 

Preporučam se cij. mušterijama. 


Roman obiiei jslce sreće 

Dr Velimir Đeželić, sin: 

SITNA SREĆA 

Čitajte ga i dajte ga čitati svojim kćerima 

Cifena xa Vas samo 20 Din 

Knjižnica Dobrih Romana 

ZAGREB, Trg Kralja Tomislava broj 21 


Dobar tek 

Štajerska juha od leće. Očisti % 
kg leće i namoči preko noći. Drugi 
dan ju kuhaj u IV 2 litre vode, dok 
ne bude leća mekana, ali pazi, da je 
ne prekuhaš. Načini zapržak s 5 dkg 
masti i 3 obične žlice brašna, zalij 
s V 2 litre lećine juhe, prokuhaj i pa- 
siraj. Tu pasiranu juhu ulij u onu 
nepasiranu i prokuhaj opet. Kad je 
lećina juha tako gotova, ulij je u 
posudu, u koju si narezala 12 dkg 
sušenog svinjskog mesa, 1 tvrdo ku- 
hano narezano jaje, malo soli i bi- 
bera. To je izvrsna i vrlo hranjiva 
juha. 

Svinjska jetra s narezanom palen- 
tom (Na talijanski način). Sitno na- 
sjeckanu glavicu luka i zelenog per- 
šina prži u vrelom ulju (koje se ne 
smije dimiti). Na tanke nareske na- 
rezana svinjska jetra prži naglo na 
tom ulju i luku, da lijepo porumeni, 
pa onda prilij malo juhe od kosti. 
Jetra uspi u vrelu zdjelu te naslaži 
unaokolo nareske narezane palente 
(kukuruznih žganaca), koju si preli- 
la vrelom mašću (a možeš po volji 
posuti i naribanim parmezanskim si- 
rom). 

Drobljenac od sira. Miješaj 60 dkg 
naribanog sira sa 3 žumanjka, V 8 
litre vrhnja i isto toliko mlijeka, da 
sir bude sočan, primiješaj /10 dkg 
brašna, malo soli, čvrsti snijeg od 4 
bjelanjka te 5 dkg grožđica. Tu smje- 
su uspi otprilike na prst visoko u 
7 dkg vrelu mast te peci kao i drugi 
drobljenac. Kad ga nosiš na stol, 
odozgo ga pošećeri. 

Zeleni rižoto. Nareži manju glavu 
kelja, skuhaj, da bude mekana, oci- 
jedi je, pasiraj i pomiješaj s 1 žli- 
com nasjeckanog zelenog peršina. U 
šerpi rastopi 3 žlice masti te u njoj 
prži glavicu sitno nasjeckanog luka. 
Dodaj K litre riže pa miješaj nepre- 
stance, dok se riža ne počne dimiti, 
ali ne smije požutjeti. Nato nalij pol 
litre vode, u kojoj se kuhao kelj, s 
nešto govedske juhe, zatim onaj sku- 
hani kelj. Neprestano miješajući pir- 
jaj to sve na punoj vatri oko 25 mi- 
nuta. Malo prije nego nosiš na stol, 
primiješaj nasjeckane ostatke kuha- 
ne govedine, koju si ugrijala u po- 
sve malo juhe. 

Maslac sa kobasicama. Miješaj 12 
dkg maslaca s 14 dkg samljevene ko- 
basice i s 1 tvrdo kuhanim pasiranim 
jajem. Tu mješavinu stavi na tanjur, 
pospi nasjeckanim češnjakom i sit- 
nom paprikom pa postavi na hladno 
mjesto. S. A. 




Ele tvrde glave 

Glava mu je mekanih kovrčica puna, 

Kao da je sazdana iz ovčjega runa. 

No — kraj toga ipak je — kažu bake stare — 
Tvrdoglavac nestašni, — kao kakvo jare! 


u našega Pavel 

Riječi i crtež od Zorke Sever 

Razjarene ose oko njega zuje: 

One ga još karaju, a mama ga psuje. 

Iako ga kara, obloge mu meće, 

Da mu tvrda glava jače ne oteče. 


Nestašluk mu uvijek iz očiju viri — 
Sve u njemu kopka, nigdje da se smiri. 

Baš zato što Pavo nigdje nema mira, 
Osinjak pod kruškom isto tako dira. 

Uzeo je prutić, da ose rastjera, 

A1 su bijesne one poput bijesna kera! 

U tren oka polete na njegovu glavu, 

Pa dečka stjeraše u nevolju pravu! 

Vrišti nevaljančić, daleko se čuje, 

Jako su ga izbole, glasno jadikuje! 

Glavu je zabušio u mamino krilo, 

Nije mu do pričanja, kako je to bilo. 



Nikad više ne će tražit’ takve zgode, 
Jerbo strašno boli, kad osa ubode! 


Slavni car i mudri dječak 


Slavni arapski vladar Harun - al - Rašid še- 
tao je preodjeven bagdadskim ulicama. Idući 
tako sretne nekog dječaka, koji je nosio poklo- 
pljen tanjur. 

Harun ga zapita: 


Sltrivačica 



Gdje se sakrio izletnik? 


»Što je to u tanjuru, dijete?« 

»Da se smije znati, što je u tanjuru, ne bi bio 
poklopac na njemu,« odgovori dječak. 

Taj se odgovor Harunu veoma svidio, te izva- 
di groš, i pruži ga djetetu govoreći mu: 

»Uzmi, mali, kad si tako pametan!« 

Dijete pogleda na groš, pa onda u Haruna i 
reći će: 

»Ne ću!« 

»Što ne ćeš?« zapita ga Harun. 

»Ne ću, jer bi me otac pitao, odakle mi groš.« 

»Pa reci, dao mi ga jedan čovjek, putnik.« 

»Ne će mi vjerovati, jer obični ljudi daju sa- 
mo po marijaš, a ne po groš,« odgovori dječak 
mirno. 

»Pa ti reci, da ti je dao car,« reče mu Harun 
smiješeći se. 

»Onda će mi još manje vjerovati, a carevi ne 
daju po groš već po dukat,« 

Ti su se odgovori svidjeli Harunu toliko, da 
je smjesta izvadio dukat i dao ga djetetu, i isto- 
dobno naložio svome pratiocu, da dijete prati 
izdaleka i da vidi, u čiju će kuću ući. Doznavši 
čije je, zaiskao ga je od oca, i dao ga je u svo- 
me šaraju odgajati. To je, vele, bio onaj čuveni i 
mudri Džafer, ministar i glasoviti državnik Ha- 
run-al-Rašida. 

GRAĐEVNI LIMAR I UVODITELJ VO- 
DOVODA TE POPRAVLJAČ PLINSKIH 
AUTOMATA 

JOSIP HOIĆ, ZAGREB 

Zvonimirova ul. 28 — Telefon 24-019 

Preporuča se za sve limarske i vodovodne 
radnje i popravke kao na pr. kupaone, 
klosete, umivaonike, te sve ostale poslo- 
ve, koji u tu struku zasijecaju. Sve radnje 
izvodim najsolidnije u najkraćem roku uz 
najumjerenije cijene. Tražite ponude. 


POKUĆSTVO 

S. D. OPAČIĆ i sinovi 
ZAGREB, ILICA 128 


Najveća 

katoli- 


tvrtka 
glazbala 
u državi 


NAKON RUŠENJA BORA. Majka: »A jeste 
li oljuštili jabuke prije nego što ste ih pojeli?« 

Djeca: »Jesmo, mama!« 

Majka: »Pa gdje su onda ljuske?« 

Djeca: »Pojeli smo ih, mama!« 

PRED ZAGREBAČKOM KATEDRALOM. A: 
»Koliko su visoki ovi tornjevi?« 

B: »Hiljadu i sedamdeset decimetara.« 

A: »Zašto ne velite odmah sto i sedam hiljada 
milimetara, bilo bi još impozantnije!« 

NA IZLOŽBI »POLA VIJEKA HRV. UMJET- 
NOSTI. O n: »Pogledaj, ženo! Otkako pamtim, 
nisam vidio smješnijeg lica nego što je ovo na 
tom portretu.« 

Ona: »Daj se što prije makni! Zar ne primje- 
ćuješ, da stojiš pred ogledalom?« 

U ŽELJEZNICI. A: »Gospodine! Zar ne znate, 
da je putnicima zabranjeno pljuvati u vagonu?« 

B: »Moguće, gospodine! Ali ja nisam putnik. 
Ja sam kontrolor.« 

DOBAR SAVJET. Ravnatelj: »Tja! ... Pa 
s vašim glasom mogli biste naći bolje namje- 
štenje nego kod kazališta.« 

K o m p e t e n t: »A gdje mislite to, gospodine 
ravnatelju?« 

Ravnatelj: »No, rechno, u kakvoj tvorni- 
ci, gdje biste odlično mogli zamijeniti sirenu!« 


Učitelj: »Koja životinja ima najveću moć prilago 
đivanja?« 

Ivica: »Kokoš, gospodine učitelju!« 


Učitelj: »Kako to, Ivica?« v . ■ . ■ . ■ ■■ . 

Ivica: »jer ona nese jaja uvijek tako, da točno pri- Jeste Ii pročitali anketu na str. 38? 

staju u jajnu koru!« ■ - - — 


Čika Dobrijan kod liječnika 



Čiku Dobrijana 
zaboljela glava, 
nema više mira, 
nit može da spava. 


I liječniku priča 
jade, što mu prijete; 
a on ga pregleda 
od glave do pete. 


Kada liječnik ide 
da mu lijek sprema, 
misli naš Dobrijan, 
da bolesti nema. 


Kroz liječničku spravu 
javlja svojoj kući: 
»Čekajte me doma, 
od zdravlja ću pući!« 


llustrovani tjednik „ Obitelj * stoji 5 Din po broju. Pretplata 30 Din na tri mjeseca , za inozemstvo 4 dolara godišnje. Pretplata se plaća unaprijed 
Rukopisi se ne vraćaju. „ Obitelj u izdaje Konzorcij Kuća Dobre štampe. Za izdavača i uredništvo odgovara Dr Josip Andrić , glavni urednik „ Obitelji* 
Zagreb , Trenkova 1. Adresa uredništva i uprave „Obitelji*: Zagreb , Trg Kralja Tomislava 21. Telefon 54-17. Ček. rač. pošt. šted. br . 33.536 
„ Obitelj * se tiska u Tiskari Narodnih Novina u Zagrebu. Za tiskaru odgovara V. Kirin, Dezelićtva ul. 2. 




Veliki natječaj „Obitelji" - ir. n. 



Slika lijevo prikazuje najve- 
ćeg pjesnika starije hrvatske 
književnosti, koji je ujedno za 
svoje vrijeme bio jedan od naj- 
većih pjesnika cijelog svijeta. 

Taj pjesnik je za sebe ka- 
zao, da je „krstjanin spjevalac", 
a prošle godine je proslavljena 
300-godišnjica njegove smrti, 
pa je tom zgodom mnogo pi- 
sano o njegovu svestranom 
pjesničkom radu, koji obuhva- 
taju djela epske, dramske i lir- 
ske poezije. 

KOJi JETO PJESNIK? 

Kada to riješite, spremite rješenje, 
koje ćete onda poslati zajedno s 
onim iz prošloga broja i s onima, 
koja još izađu u ovom natječaju, 
da uzmognete sudjelovati kod di- 
jeljenja velikog broja lijepih nagra- 
da. koje će dobiti rješavatelji ovog 
natječaja. — Pročitajte otom uvjete 
u prošlom broju na A. str. omota. 


Nagradna križaljka 

Složio Ljeposlav Perinić 



Vodoravno; 1* tvrdi plod, 5* jauk, 9. hrv. pokrajina, 10. hu- 
mor, 11. meka kovina, 12. boja (m. r.), 13. glavni grad države, koja 
se proteže u Evropi i Aziji, 15, lat* u, 16, naziv za mliječnu kra- 
vu, 18. francuski: zlato, 20. žensko ime, 21 1 lice, 23, kraći oblik 
glagola nalaziti, 24. mužar* 25. osim, 26. ufanje. 

Okomito: I. ljudi niska morala, 2. slonov nos* 3. pogodb, 
veznik, 4, glavni grad jednog otoka u Tihom Oceanu (cigare!), 

5, inic. imena i prezimena hrv. književnika (pravaš!), 6- sjeme po- 
vrća, 7. prastanovnik Balkana, 8, rado pijemo, 14. divan, 15. otići 
iz, 16. lična zamjenica L L (u padežu), 17, ulaženje, otvor, 18, ku- 
kac (bode marvu!) 19. ozlijeđeno mjesto, 22. pokazna zamjenica 
(*■ r.). 

Odgonetku treba poslati do 30. siječnja o. g, Među odgonetače 
podijelit će se 20 romana. 

RJEŠENJA I NAGRADE IZ BROJA *1-42 

Okomito: 1. Stana, 2. S. r,* 3. kobra, 4. sto, 5. anatomija, 

6. ni, 7. par, 8. oka, 9. i!, 10. Domjanić D., 11. lak, 13. col, 15. onu, 

18. galge, 21. Ive, 23. Lea, 27, otava, 28. ran, 29. Šal, 30. krnjav, 31. 
ara, 33. dan, 34. lug, 36. lav, 38. in, 40. io, 43. os. — Vodoravno: 

4. stan, 7. Pro, 9. idol, 12. stanica, 14. kolobar, 16. ona, 17. organ, 

19. mrk, 20, Atil(a), 22. ulje, 24, o. v., 25. tlo, 26. E. A., 27. Gmer, 
29. šank, 3L ati, 32, Adela, 35. 1, R. L, 37, krajina, 39. uličnjak, 
41. ovan, 42. mag, 44. udav. 

Po 5 romana dobili su A. Leano iz S. i P. Danici iz O, Po 1 ro- 
mani Jelena Kopun iz M, f D. Margan iz S* D.» P. Pavičić iz $*, 

5. Župančić iz Z* Šlmatić iz $„ Zvjezdica Belić iz Đ„ Lj. Peri- 
nić, h Curi i J. Mader iz Zagreba, B. Stojčić iz L Fabijanić iz 
K., D. Zuber iz K. i S. Herula iz P* 

Koga nije ovaj put poslužila sreća, 

joj se skoro nada! 


neka 


